text: Barcelona-tur lukkede VUC
  27 september 2010 kl. 08.57
  Når medarbejderne tager på studietur til syden, må eleverne se langt efter undervisning. Sådan var virkeligheden på Kolding VUC og HF.
  Da størstedelen af Kolding VUC og HF's medarbejdere i forrige uge tog på studie- og teambuildingtur til Barcelona, lukkede det ned for al aktivitet på uddannelsesstedet.
  Det vil sige, at skolens 1600 elever ikke havde adgang til undervisning, fordi 53 af skolens 70 lærere var med på turen.
  Turen skulle foregå på hverdage af planlægningsmæssige årsager. 
  - Vi valgte at tage afsted alle sammen, fordi vi lever af hinanden og derfor er det også vigtigt at kende hinanden. Grunden til, det lige blev Barcelona i stedet for et ophold ved Vesterhavet, var for at blive afskåret fra dagligdagens trummerum, siger forstanderen Verner Rylander-Hansen.
  Verner Rylander-Hansen forsikrer, at det ikke kommer til at gå ud over elevernes undervisningstimer, da de bare vil få timerne på et andet tidspunkt i løbet af året.
  